Kommissionens beslutning

af 12. maj 2003

om overgangsforanstaltninger i henhold til Europa-Parlamentets og Rådets forordning (EF) nr. 1774/2002 for så vidt angår lavkapacitetsforbrændings- eller medforbrændingsanlæg, hvor der ikke forbrændes eller medforbrændes specificeret risikomateriale eller kroppe, der indeholder specificeret risikomateriale

(meddelt under nummer K(2003) 1501)

(Kun den engelske, den finske og den svenske udgave er autentiske)

(EØS-relevant tekst)

(2003/327/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum(1), særlig artikel 32, stk. 1, og

ud fra følgende betragtninger:

(1) Ved forordning (EF) nr. 1774/2002 er der fastsat en fuldstændig revision af EF-bestemmelserne om animalske biprodukter, som ikke er bestemt til konsum, hvorved der er indført en række strenge krav. Forordningen indeholder endvidere bestemmelser om, at der kan vedtages relevante overgangsforanstaltninger.

(2) Da kravene er strenge, er det nødvendigt, at der fastsættes overgangsforanstaltninger for Finland og Det Forenede Kongerige, så erhvervslivet har tilstrækkelig tid til at tilpasse sig. Desuden er der behov for en yderligere udvikling af alternativ indsamling, transport, opbevaring, håndtering, forarbejdning og anvendelse af animalske biprodukter samt af metoder til bortskaffelse af sådanne biprodukter.

(3) Finland og Det Forenede Kongerige bør således som en midlertidig foranstaltning have dispensation til at tillade, at virksomhedsledere fortsat anvender nationale regler for lavkapacitetsforbrændings- eller medforbrændingsanlæg, hvor der ikke forbrændes eller medforbrændes specificeret risikomateriale eller kroppe, der indeholder specificeret risikomateriale.

(4) For at undgå risiko for menneskers eller dyrs sundhed bør der opretholdes passende kontrolsystemer i Finland og Det Forenede Kongerige i den periode, hvor overgangsforanstaltningerne anvendes.

(5) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Dispensation vedrørende lavkapacitetsforbrændings- eller medforbrændingsanlæg

1. I henhold til artikel 32, stk. 1, i forordning (EF) nr. 1774/2002 og uanset artikel 12, stk. 3, i samme forordning kan der indtil den 31. december 2004 fortsat udstedes individuelle godkendelser efter nationale regler for lavkapacitetsforbrændings- eller medforbrændingsanlæg, som ikke er omfattet af direktiv 2000/76/EF, og hvor der ikke forbrændes eller medforbrændes specificeret risikomateriale eller kroppe, der indeholder specificeret risikomateriale, til ledere af anlæg, således at de kan anvende nationale regler for Finlands vedkommende vedrørende lavkapacitetsforbrændings- eller medforbrændingsanlæg og for Det Forenede Kongeriges vedkommende vedrørende lavkapacitetsforbrændingsanlæg, forudsat at

a) animalske biprodukter håndteres og opbevares sikkert og forbrændes eller medforbrændes hurtigst muligt på en måde, så de bliver til tør aske

b) den tørre aske bortskaffes på en korrekt måde, og at der føres fortegnelser over mængde og beskrivelse af de animalske biprodukter, forbrændingen har omfattet, med angivelse af dato for forbrændingen

c) de nationale regler udelukkende anvendes i anlæg og udstyr, der anvendte sådanne regler pr. 1. november 2002.

2. Den tørre aske må ikke fjernes fra forbrændingskammeret, medmindre forbrændingen er komplet. Transport og midlertidig oplagring af den tørre aske skal foregå i en lukket container for at forebygge spredning i miljøet, og den skal bortskaffes på en sikker måde.

3. Driftslederen skal i tilfælde af havari eller unormale driftsforhold, så snart det er praktisk muligt, indskrænke eller standse driften, indtil normal drift kan genoptages.

Artikel 2

Kontrolforanstaltninger

Myndighederne træffer de fornødne foranstaltninger til at kontrollere, om godkendte ledere af anlæg og udstyr overholder betingelserne i artikel 1.

Artikel 3

Inddragelse af godkendelse og bortskaffelse af materiale, der ikke er i overensstemmelse med denne beslutning

1. Individuelle godkendelser, som myndighederne har udstedt vedrørende lavkapacitetsforbrændings- eller medforbrændingsanlæg, som ikke er omfattet af direktiv 2000/76/EF, og hvor der ikke forbrændes eller medforbrændes specificeret risikomateriale eller kroppe, der indeholder specificeret risikomateriale, inddrages straks permanent for ledere, anlæg eller udstyr, hvis betingelserne i denne beslutning ikke længere er opfyldt.

2. Myndighederne inddrager alle godkendelser, der er udstedt i henhold til artikel 1, senest den 31. december 2004.

Myndighederne udsteder ikke en endelig godkendelse i henhold til forordning (EF) nr. 1774/2002, medmindre det på grundlag af deres inspektioner er godtgjort, at anlæg og udstyr som omhandlet i artikel 1 opfylder alle krav i forordning (EF) nr. 1774/2002.

3. Materiale, der ikke opfylder kravene i denne beslutning, bortskaffes i overensstemmelse med myndighedernes instrukser.

Artikel 4

De berørte medlemsstaters overholdelse af denne beslutning

Finland og Det Forenede Kongerige træffer straks de fornødne foranstaltninger for at efterkomme denne beslutning, og de offentliggør foranstaltningerne. De underretter straks Kommissionen herom.

Artikel 5

Anvendelse

1. Denne beslutning anvendes fra den 1. maj 2003 til den 31. december 2004.

2. Denne beslutning anvendes i Republikken Finland for så vidt angår lavkapacitetsforbrændings- og medforbrændingsanlæg.

Denne beslutning anvendes i Det Forenede Kongerige Storbritannien og Nordirland for så vidt angår lavkapacitetsforbrændingsanlæg.

Artikel 6

Adressater

Denne beslutning er rettet til Republikken Finland og Det Forenede Kongerige Storbritannien og Nordirland.

Udfærdiget i Bruxelles, den 12. maj 2003.

På Kommissionens vegne

David Byrne

Medlem af Kommissionen

(1) EFT L 273 af 10.10.2002, s. 1.